วิกฤตเศรษฐกิจกระทบจักรยาน แอล เอ ยอดขายลดอวบต่ำสุดรอบ 10 ปี
โพสต์ทูเดย์-แอล เอ ไบซิเคิ้ล ชี้วิกฤตเศรษฐกิจกระทบธุรกิจจักรยานตกต่ำสุดรอบ 10 ปี ครึ่งปีแรกยอดขายฮวบ30% ครึ่งปีหลังสถานการณ์เริ่มกระเตื้อง คาดทั้งปียอดขายหด 5%&nbsp;&nbsp;&nbsp;&nbsp;
9 ธ.ค. 2552

โพสต์ทูเดย์-แอล เอ ไบซิเคิ้ล ชี้วิกฤตเศรษฐกิจกระทบธุรกิจจักรยานตกต่ำสุดรอบ 10 ปี ครึ่งปีแรกยอดขายฮวบ30% ครึ่งปีหลังสถานการณ์เริ่มกระเตื้อง คาดทั้งปียอดขายหด 5%     
            น.ส.จันทนา ติยะวัชรพงศ์ ผู้อำนวยการฝ่ายการตลาด บริษัท แอล เอ ไบซิเคิ้ล(ประเทศไทย)  ผู้ผลิตจักรยานยี่ห้อแอล เอ ไบซิเคิ้ลเปิดเผยว่าผลกระทบจากวิกฤตเศรษฐกิจโลกหลังจากสถาบันการเงินจากสหรัฐอเมริกา เล่ห์แมน บราเธอร์ปิดตัวลง ส่งผลกระทบมาจนถึงครึ่งปีแรกของปีนี้ที่ทำให้ยอดขายจักรยานของบริษัทต่ำลงถึง 30%  และสถานการณ์เริ่มปรับตัวดีขึ้นเมื่อช่วงเดือนก.ค.ที่ผ่านมาที่มีคำสั่งซื้อมากขึ้นคาดว่าทั้งปีนี้ยอดขายจะต่ำลงเฉลี่ย 5%   โดยในปีนี้บริษัทคาดว่าจะมียอดขายรวม1,100 ล้านบาท  และตั้งเป้าในปี2553 จะมียอดขาย 1,600 ล้านบาท เติบโตจากปีนี้ไม่ต่ำกว่า 15%   
                “ตลอด 10 ปีที่ผ่านมา  ยอดขายจักรยานของเราเติบโตทุกปี ปีละ 100%  และปีนี้เป็นปีที่ธุรกิจเลวร้ายที่สุด  เนื่องจากมีลูกค้าหลายร้ายชะลอการสั่งซื้อออกไป  และหลายร้ายก็ขอเครดิต เทอมในการชำระเงินยาวขึ้น  แต่ขณะนี้สถานการณ์ปรับตัวไปในทิศทางที่ดีขึ้น” น.ส.จันทนากล่าว  
                สำหรับสัดส่วนการทำตลาดจักรยานของบริษัทฯแบ่งออกเป็น ในประเทศ 50% และส่งออก50% จากกำลังการผลิต 1.1-1.2 ล้านคันต่อปี โดยตลาดส่งออกหลักเป็นในตลาดยุโรป  แต่ในช่วงครึ่งปีแรกของปีนี้ บริษัทต้องหยุดทำการตลาดต่างประเทศ  เนื่องจากไม่มีคำสั่งซื้อเข้ามาเลย  ขณะที่ตลาดรวมจักรยานในประเทศในปีนี้คาดว่าจะต่ำลงจากปีก่อน 25%  มีการซื้อจักรยาน 2 ล้านคัน หรือคิดเป็นมูลค่า 1,800- 2,000 ล้านบาท  และคาดว่าตลาดรวมจักรยานปีหน้าน่าจะอยู่ในภาวะทรงตัวใกเล้เคียงปีนี้ 
                 ปัจจุบันจักรยานแอล เอไบซิเคิ้ล มีส่วนแบ่งตลาดไม่ต่ำกว่า 60-70%  ซึ่งถือเป็นผู้นำตลาดในประเทศ ขณะเดียวกันก็ได้รุกตลาดต่างประเทศมากขึ้น ซึ่งได้ออกแบรนด์จักรยานใหม่ อินฟินิท ราคาขายตั้งแต่ 1.5  แสนบาทขึ้นไปเพื่อจับตลาดระดับไฮเอ็นด์ โดยได้ไปเปิดตัวแล้วที่ประเทศเยอรมัน ซึ่งได้รับการต่อรับที่ดี เนื่องจากบริษัทเป็นผู้ผลิตรถจักรยานในรูปแบบโออีเอ็มมาก่อน 
                น.ส.จันทนา กล่าวว่าในปี 2553 บริษัทจะใช้งบทำกิจกรรมการตลาดราว 70-80 ล้านบาท จากปีนี้ที่ใช้งบการตลาด 40-50 ล้านบาท  โดยจะทำกิจกรรมการตลาดทั้งภายในประเทศและต่างประเทศ ซึ่งส่วนใหญ่ใช้ไปกับการทำโฆษณาและการทำเทรดโปรโมชั่น